Надзорни одбор Коморе извршитеља, на седници одржаној дана 24.10.2014. године, донео је

ПОСЛОВНИК

О РАДУ НАДЗОРНОГ ОДБОРА

I ОПШТЕ ОДРЕДБЕ

Члан 1.

Овим пословником ближе се уређују правила поступка и начина рада Надзорног одбора Коморе извршитеља, са седиштем у Београду, ул. Његошева бр. 73 (даље: Комора), и то:

1) општа питања;

2) припремање и сазивање седница Надзорног одбора;

3) одржавање седница Надзорног одбора;

4) записник са седница Надзорног одбора;

5) завршне одредбе.

Члан 2.

Надзорни одбор, по правилу, доноси одлуке из свог делокруга на седници.

Надзорни одбор може доносити одлуке и без одржавања седнице (писменим путем, путем конференцијске везе или друге аудио и визуелне комуникацијске опреме и сл.), у хитним ситуацијама, као и када је већи број чланова Надзорног одбора спречен да присуствује седници из оправданих разлога. За доношење одлуке без одржавања седнице потребна је сагласност свих чланова Надзорног одбора.

Члан 3.

Седнице Надзорног одбора су редовне и ванредне.

Надзорни одбор одржава најмање четири редовне редовне седнице годишње.

Ванредне седнице Надзорног одбора одржавају се по потреби и на иницијативу председника Надзорног одбора или на захтев два члана Надзорног одбора.

Члан 4.

Чланови Надзорног одбора дужни су да своје послове у том својству извршавају савесно, у разумном уверењу да делују у најбољем интересу Коморе.

Члан 5.

Сваки члан Надзорног одбора има право на тачне, потпуне и правовремене информације неопходне за извршавање својих задатака.

Председник Надзорног одбора дужан је да се стара да сви чланови имају приступ истим информацијама.

Чланови Надзорног одбора не смеју да користе информације које су сазнали у том својству, у било које друге сврхе осим за извршавање задатака Надзорног одбора.

Члан 6.

Одредбе овог пословника примењују се на чланове Надзорног одбора и сва друга лица која присуствују седници.

II ПРИПРЕМАЊЕ И САЗИВАЊЕ СЕДНИЦА НАДЗОРНОГ ОДБОРА

Члан 7.

Припремање седница Надзорног одбора организује председник Надзорног одбора или његов заменик, у случају спречености председника.

У припремању седница могу да учествују и чланови Надзорног одбора и друга лица која одреди председник Надзорног одбора.

Припремање седнице Надзорног одбора обухвата нарочито: састављање предлога дневног реда седнице; припремање одговарајућег писменог материјала за седницу; достављање позива за седницу и обезбеђење техничких и административних услова за несметан рад Надзорног одбора.

Седница Надзорног одбора се може сазвати и на захтев два члана Надзорног одбора, у ком случају подносиоци захтева пуноважно предузимају све радње у вези са сазивањем и одржавањем седнице.

Седнице Надзорног одбора се одржавају у седишту Коморе. За одржавање седнице ван седишта Коморе неопходна је сагласност два члана Надзорног одбора.

Члан 8.

Предлог дневног реда седнице Надзорног одбора саставља Председник и доставља га уз позив за седницу свим члановима Надзорног одбора и другим лицима чије је присуство седници потребно, и то најмање 5 дана пре одржавања седнице.

Сви чланови Надзорног одбора могу своје предлоге за измене и допуне дневног реда поднети Председнику Надзорног одбора или другом члану Надзорног одбора који сазива седницу најмање 2 дана пре дана одржавања седнице.

Пре почетка седнице, разматрају се поднети предлози и утврђује дневни ред седнице.

Члан 9.

Уз позив за седницу Надзорног одбора достављају се материјали по тачкама дневног реда које ће се разматрати на седници (финансијски и други извештаји, пословни планови, и др.), предлози одлука које треба донети на седници, образложење за доношење тих одлука и друге исправе или подаци од значаја за расправљање и одлучивање на седници.

У оквиру материјала за седницу Надзорног одбора доставља се и записник са претходне седнице ради усвајања.

Члан 10.

Позив за седницу Надзорног одбора може се упутити и у року краћем од 5 дана уколико се ниједан члан Надзорног одбора томе не противи.

Позив за седницу Надзорног одбора доставља се лично, препорученом поштанском пошиљком, фаџ-ом или е-маил-ом, и то искључиво на адресе/бројеве о којима је сваки члан Надзорног одбора писмено обавестио Председника Надзорног одбора.

Сваки члан Надзорног одбора има обавезу да у случају промене података (адреса, број фаџ-а, е-маил и слично), о томе без одлагања обавести Председника Надзорног одбора.

У случају хитности, седница Надзорног одбора може се сазвати и усмено или телефонским путем, а дневни ред се утврђује пре почетка седнице, све под условом да се ниједан члан Надзорног одбора томе не противи.

Члан 11.

Право је и дужност свих чланова Надзорног одбора да присуствују седници и расправљају и одлучују о питањима која су на дневном реду седнице.

Члан Надзорног одбора који је из оправданих разлога спречен да присуствује седници, дужан је да о томе благовремено, пре одржавања седнице, обавести Председника Надзорног одбора, односно друго лице које сазива седницу.

III ОДРЖАВАЊЕ СЕДНИЦЕ НАДЗОРНОГ ОДБОРА

Члан 12.

Седницом Надзорног одбора председава и њеним радом руководи председник Надзорног одбора, а у његовој одсутности или спречености његов заменик.

Председник Надзорног одбора отвара седницу пошто претходно утврди да седници присуствује најмање два члана Надзорног одбора (кворум).

После констатације председника Надзорног одбора да постоји кворум за одржавање седнице, а пре преласка на утврђивање и разматрање дневног реда, Надзорни одбор усваја записник са претходне седнице.

Записник на који нису стављене примедбе, односно записник у којем су, сагласно усвојеним примедбама, извршене одговарајуће измене, сматра се усвојеним.

Члан 13.

Дневни ред седнице Надзорног одбора утврђује се на основу предлога дневног реда који је назначен уз позив за седницу и приспелим предлозима за измене и допуне истог.

Утврђени дневни ред седнице Надзорног одбора не може се мењати у току седнице, осим у изузетним случајевима, и уколико је са изменама сагласна већина присутних чланова Надзорног одбора.

Свака тачка утврђеног дневног реда седнице Надзорног одбора разматра се посебно и о њој Надзорни одбор заузима свој став, доноси одлуку или закључак.

У раду Надзорног одбора могу учествовати и друга лица која су позвана и присуствују седници.

Члан 14.

Када се на седници расправља о документима или подацима који се сматрају пословном тајном, председник Надзорног одбора или друго овлашћено лице упозориће присутне на ту околност и да су дужни да оно што сазнају чувају као пословну тајну.

Члан 15.

После завршеног расправљања по појединој тачки дневног реда, Надзорни одбор приступа одлучивању.

О предлогу одлуке или другог акта Надзорни одбор одлучује гласањем.

Сваки члан Надзорног одбора има један глас.

Председник Надзорног одбора треба да се стара да члановима Надзорног одбора буде остављено довољно времена за разматрање и дискусију пре гласања о неком питању.

Члану Надзорног одбора може бити ускраћено право да гласа о предлогу одлуке у којој се одлучује о његовим/њеним правима/обавезама/одговорностима. На седници ће се констатовати сваки случај искључења права гласа члана Надзорног одбора.

Искључење права гласа члана Надзорног одбора односи се само на одлучивање о питању због којег је и наступило искључење.

Члан 16.

Пре гласања председник Надзорног одбора формулише предлог одлуке или другог акта који треба донети у вези са поједином тачком дневног реда.

Ако има више предлога за решавање појединог питања које је на дневном реду, прво се гласа о предлозима датим у материјалу за седницу, а затим о предлозима датим на самој седници, и то оним редом којим су и дати. Када за одређени предлог гласа већина присутних чланова, о осталим предлозима се не гласа.

Члан 17.

Гласање на седници је јавно и врши се подизањем руке или изјашњавањем путем поименичне прозивке чланова Надзорног одбора.

Чланови Надзорног одбора гласају на тај начин што се изјашњавају за или против предлога одлуке или се уздржавају од гласања. Одлука је донета ако је за њу гласала већина присутних чланова Надзорног одбора, под условом да постоји кворум.

Уколико при гласању дође до поделе гласова, глас Председника је одлучујући.

Резултате гласања утврђује председник Надзорног одбора на основу броја гласова датих за и против предлога одлуке.

По завршеном утврђивању резултата гласања, председник објављује какву је одлуку донео Надзорни одбор.

Члан 18.

Седница Надзорног одбора закључује се по завршеном расправљању и одлучивању о свим питањима из дневног реда седнице.

Седницу закључује председник Надзорног одбора или друго лице које је председавало седницом.

IV ЗАПИСНИК СА СЕДНИЦЕ НАДЗОРНОГ ОДБОРА

Члан 19.

О раду на седници Надзорног одбора сачињава се записник. Записник садржи основне податке о седници Надзорног одбора, а нарочито:

1) означење броја седнице;

2) место и дан одржавања и време почетка седнице;

3) податке о члановима Надзорног одбора који присуствују седници и о одсутним члановима, као и другим лицима присутним на седници;

4) дневни ред седнице;

5) питања која су била предмет гласања и резултат сваког гласања;

6) сажет приказ расправе о питањима из дневног реда седнице и име сваког лица које је гласало "за" или "против" или се уздржало од гласања;

7) одлуке које су донете на седници;

8) време закључења седнице.

Записник са седнице Надзорног одбора сачињава се најкасније у року од 10 дана од дана одржавања седнице и шаље се свим члановима Надзорног одбора који имају рок од 3 дана да упуте писмене примедбе на текст записника Председнику Надзорног одбора и Секретару. О евентуалним примедбама на записник Надзорни одбор расправља на наредној седници Надзорног одбора.

Члан 20.

Сви подаци који су унети у записник морају одговарати стварном току седнице Надзорног одбора.

За уредно и истинито сачињавање записника са седнице Надзорног одбора одговоран је председник Надзорног одбора.

Записник се подноси Надзорном одбору на усвајање на првој наредној седници. Председник Надзорног одбора води регистар записника седница Надзорног одбора и дужан је да омогући сваком члану Надзорног одбора на њихов захтев, увид у тај регистар.

Записник са седнице Надзорног одбора потписују председник Надзорног одбора или друго лице које је председавало седницом.

V РЕШАВАЊЕ СУКОБА ИНТЕРЕСА

Члан 21.

Сваки члан Надзорног одбора је дужан да без одлагања обавести Надзорни одбор о постојању сукоба интереса између њега и Коморе.

Члан 22.

Председник Надзорног одбора је дужан да у кратком року сазове седницу Надзорног одбора ради доношења одлуке о одобрењу или одбијању одобрења правног посла у коме постоји сукоб интереса.

VI ЗАВРШНЕ ОДРЕДБЕ

Члан 23.

О правилној примени овог пословника стара се председник Надзорног одбора.

Члан 24

Овај пословник објављује се на интернет страници Коморе и ступа на снагу дана 1.11.2014 године.

У Београду, дана 24.10.2014. године ПРЕДСЕДНИК НАДЗОРНОГ ОДБОРА

Јелена Станковић Миковић, с.р.